

VLADA REPUBLIKE HRVATSKE

Zagreb, 14. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s uspostavom Središta za obuku pilota borbenih zrakoplova u Republici Hrvatskoj |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**P r i j e d l o g**

**VLADA REPUBLIKE HRVATSKE**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.),Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2024. donijela

**Z A K L J U Č A K**

1. Radi daljnje provedbe Hrvatsko-francuskog strateškog partnerstva – Političke deklaracije Vlada Republike Hrvatske daje potporu uspostavi Središta za obuku pilota borbenih zrakoplova (*Fighter Pilot Training Center, FPTC)* u Republici Hrvatskoj.

2. Za provedbu uspostave iz točke 1. ovoga Zaključka zadužuju se, u okviru svojih nadležnosti, Ministarstvo obrane, Ministarstvo vanjskih i europskih poslova, Ministarstvo gospodarstva i održivog razvoja, Ministarstvo mora, prometa i infrastrukture, Ministarstvo prostornoga uređenja, graditeljstva i državne imovine i Ministarstvo financija.

3. Iznimno od točke 2. ovoga Zaključka, Ministarstvo obrane može po potrebi uključiti i druga tijela za provedbu točke 1. ovoga Zaključka.

4. Za sklapanje sporazuma u provedbi ovoga Zaključka ovlašćuje se ministar obrane.

P R E D S J E D N I K

mr. sc. Andrej Plenković

KLASA:

URBROJ:

Zagreb,

**O B R A Z L O Ž E N J E**

Uspostava Središta za obuku pilota borbenih zrakoplova (*Fighter Pilot Training Center, FPTC)* u Republici Hrvatskoj predstavlja novi konkretan projekt u okviru „*Hrvatsko-francuskog strateškog partnerstva – Političke deklaracije“* koji je potpisan u Zagrebu 26. studenoga 2021., u dijelu koji se odnosi na suradnju u obrambenim pitanjima i jačanje gospodarskih odnosa, te s njome povezanim dokumentom *„Hrvatsko-francusko strateško partnerstvo – Akcijski plan 2023. – 2025.“* koji je potpisan u Parizu 5. lipnja 2023.

Uzimajući u obzir partnerstvo koje hrvatska i francuska strana imaju na vojnom području, predložen je dodatni razvoj suradnje kroz francusko-hrvatski projekt uspostave Središta za obuku pilota borbenih zrakoplova (*Fighter Pilot Training Center, FPTC)* u Republici Hrvatskoj u suradnji s *Défense Conseil International (DCI),* a koje bi provodilo obuku pilota višenamjenskih borbenih aviona/borbenih zrakoplova savezničkih i partnerskih država.

Tvrtka *Défense Conseil International (DCI)* je trgovačko društvo u većinskom vlasništvu Francuske Republike čije područje djelovanja uključuje prenošenje *know-how* francuskih Oružanih snaga u područjima ekspertize u okviru programa međunarodne suradnje,provedbu projekata na temelju fondova Europske unije u okviru Vanjske i sigurnosne politike Europske unije sa svrhom unaprjeđenja obrambenih sposobnosti članica Europske unije, partnerskih država, regionalnih ili međunarodnih organizacija te je prepoznata kao značajan akter u mjerama izgradnje obrambenih sposobnosti NATO-a.

Kroz ovaj francusko-hrvatski projekt Republika Hrvatska etablirala bi se kao jedna od država koja na svojem državnom području ima mogućnost obuke pilota borbenih zrakoplova, te bi se uključivanjem u ovaj projekt otvorila mogućnost dodatnog pozicioniranja Republike Hrvatske kroz ponudu kapaciteta letačkog obučnog središta NATO i EU saveznicama i partnerskim državama.

U kontekstu promijenjenog sigurnosnog okružja, uspostava Središta za obuku pilota borbenih zrakoplova (*Fighter Pilot Training Center, FPTC*) u Republici Hrvatskoj imat će učinak na jačanje nacionalnih obrambenih sposobnosti. Pored obučne dimenzije, ulaganje u obnovu postojeće i izgradnju nove infrastrukture u Republici Hrvatskoj otvara dodatne mogućnosti zapošljavanja i generiranja prihoda za hrvatsko gospodarstvo.